**ג'ון מייקל סטייפ** (באנגלית: **John Michael Stipe**; נולד ב-4 בינואר 1960) הוא זמר אמריקאי וסולן להקת אר. אי. אם. שנוסדה על ידו.

סטייפ אחראי אף על הצד הוויזואלי של הלהקה, וביים קליפים שונים של אר. אי. אם. סטייפ מנהל גם חברת הפקת סרטים אשר נמצאת בבעלותו. מלבד פעילותו האמנותית, הוא מעורב בפעילות חברתית ופוליטית ענפה.

ביוגרפיה
--------

### נעוריו ותחילת הקריירה המוזיקלית

סטייפ נולד בג'ורג'יה שבארצות הברית, למשפחה מתודיסטית. אביו היה איש צבא ובשל כך הוא התגורר במקומות רבים במהלך ילדותו והתבגרותו. בשנת 1978 נרשם ללימודי ציור וצילום באוניברסיטת ג'ורג'יה. בשנת 1980 פגש סטייפ את פיטר באק, שהיה אז מוכר בחנות תקליטים מקומית. השניים התיידדו והחלו לכתוב שירים יחדיו, כשלאחר תקופה קצרה הצטרפו אליהם ביל ברי ומייק מילס. הארבעה קראו לעצמם אר. אי. אם - שם שסטייפ מצא באקראי לאחר ריפרוף במילון- REM הם ראשי תיבות של Rapid Eye Movement (שלב במהלך השינה בו מופיעים חלומות, אשר מתאפיין בתנועות עיניים מהירות). באותה שנה החליטו הארבעה לפרוש מלימודיהם על מנת להתמקד בעשייה המוזיקלית. בשנת 1983 הוציאה הלהקה את אלבומה הראשון שזכה לשבחי המבקרים.

### פרויקטים מיוחדים וסגנון מוזיקלי

 ערך מורחב – **אר. אי. אם.**  

בשנת 1994, תכנן סטייפ שיתוף פעולה מוזיקלי יחד עם סולן נירוונה, קורט קוביין, במטרה להרחיק את קורט מעולם הסם בו היה שקוע. שיתוף הפעולה לא יצא לפועל עקב מותו של קורט, וסטייפ נבחר להיות סנדקה של בתם המשותפת של קורט וקורטני לאב. סטייפ ביצע מספר ביצועים משותפים יחד עם הזמרת נטלי מרצ'נט. בשנת 2006 ביצע סטייפ מספר שירים למען נפגעי הוריקן קתרינה, אחד מהם בשיתוף סולן להקת קולדפליי כריס מרטין זכה להצלחה רבה. בשנת 2008 הוציא סטייפ בשיתוף עם חברת לקוסט חולצת פולו מיוחדת במהדורה מוגבלת.

חברת ההפקה שהקים בשנת 1987 יחד עם ג'ון מקאי שמה לה ליעד לקדם סרטים יצירתיים אלטרנטיביים. החברה הפיקה מספר סרטים שזכו להצלחה רבה ובהם: להיות ג'ון מלקוביץ', איש על הירח ועוד. בנוסף השתתף סטייפ במספר סרטים וסדרות טלוויזיה, לרבות בסדרת הילדים הפופולרית רחוב סומסום והסימפסונס.

סגנון השירה הייחודי של סטייפ, שהוגדר על ידי הוושינגטון פוסט כ"מלמולים", זכה לתשומת לב רבה בתחילת דרכה של הלהקה. סטייפ עצמו הגיב לנושא ואמר כי "זו פשוט הדרך בה אני שר. ניסיתי לשלוט בזה, אך זה פשוט נשמע מזויף". סולן להקת U2 בונו התבטא כי קולו של סטייפ הוא "יוצא דופן".

### חיים אישיים

בשנת 1991 ו-1992 הוציאה הלהקה שני אלבומים אשר ייצבו את מעמדם כלהקת מיינסטרים מובילה. במהלך אותה שנה נפוצה שמועה כי סטייפ חלה במחלת האיידס. סטייפ הכחיש שמועה זו, וייחס אותה למראהו הרזה ולהכרה הציבורית שהמחלה זכתה באותן שנים.

בשנת 1994, בתגובה לשאלה לגבי הזהות המינית שלו, השיב סטייפ כי הוא אינו מגדיר עצמו כהומוסקסואל, הטרוסקסואל או ביסקסואל. הוא טען כי הוא נמשך וניהל מערכות יחסים עם נשים וגברים. כמו כן, במהלך ריאיון למגזין טיים בשנת 2001 סיפר כי הוא מנהל מערכת יחסים עם גבר כ-3 שנים. בריאיון למגזין BUTT אמר כי הוא מעדיף לתאר עצמו כקוויר.

אקטיביזם
--------

באוקטובר 2023, סטייפ, יחד עם עוד קבוצה של 54 אמנים ואישים בתעשיית הבידור חתם על מכתב פתוח לנשיא ג'ו ביידן. המכתב קורא לנשיא ביידן לקרוא להפסקת אש בעזה ובישראל. המכתב הדגיש את הצורך בעצירת הסלמה מיידית והפסקת אש בעזה ובישראל ומזכיר שלמעלה מ-5,000 בני אדם נהרגו בשבוע וחצי האחרונים באזור. המכתב מדגיש את המשבר ההומניטרי בעזה, שם נטען כי אזלו לתושבים אספקה חיונית כמו מזון, מים, חשמל ותרופות, וקורא לשחרור בטוח של בני הערובה ולהקל על סיוע הומניטרי להגיע לנזקקים.

קישורים חיצוניים
----------------

ויקישיתוף מדיה וקבצים בנושא **מייקל סטייפ** בוויקישיתוף
* 

* אתר האינטרנט הרשמי של מייקל סטייפ (באנגלית)
* מייקל סטייפ, ברשת החברתית אינסטגרם

* מייקל סטייפ, במסד הנתונים הקולנועיים IMDb (באנגלית)

* מייקל סטייפ, באתר AllMovie (באנגלית)

* מייקל סטייפ, באתר Rotten Tomatoes (באנגלית)

* מייקל סטייפ, במסד הנתונים הקולנועיים KinoPoisk (ברוסית)

* מייקל סטייפ, באתר אייטונס (באנגלית)

* מייקל סטייפ, באתר ספוטיפיי

* מייקל סטייפ, באתר Last.fm (באנגלית)

* מייקל סטייפ, באתר AllMusic (באנגלית)

* מייקל סטייפ, באתר MusicBrainz (באנגלית)

* מייקל סטייפ, באתר דיזר

* מייקל סטייפ, באתר Discogs (באנגלית)

* מייקל סטייפ, באתר Songkick (באנגלית)

* מייקל סטייפ, באתר SecondHandSongs

* מייקל סטייפ, באתר בילבורד (באנגלית)
* ג'ון מועלם, ניו יורק טיימס, מייקל סטייפ: "קשה להתחרות עם האני הקודם שלך", באתר הארץ, 14 בדצמבר 2023

הערות שוליים
------------

1. ↑  "R.E.M. Tackles Songs of Faith and Revenge". *Morning Edition*. NPR. 24 במרץ 2008. נבדק ב-15 בינואר 2018. `{{cite web}}`:  (עזרה)
2. ↑  ilmanns, Wolfgang. "Non-Gay Queer Popstar from R.E.M. Collects Sugar Packets and Was De-virginised at Age Seven". Butt. February 2004
3. ↑  J. Kim Murphy, Joaquin Phoenix, Cate Blanchett and More Stars Demand Joe Biden Call for Israel-Gaza Ceasefire: ‘Compassion Must Prevail’, Variety, ‏2023-10-20 (באנגלית אמריקאית)

| אר.אי.אם |
| --- |
| פיטר באק • מייק מילס • מייקל סטייפ • ביל ברי |
| אלבומי אולפן | Murmur • Reckoning • Fables of the Reconstruction • Lifes Rich Pageant • Document • Green • Out of Time • Automatic for the People • Monster • New Adventures in Hi-Fi • Up • Reveal • Around the Sun • Accelerate • Collapse into Now |
| דיסקוגרפיה של אר.אי.אם. • קטגוריה:אר.אי.אם. • פורטל:רוק |

|  |  |
| --- | --- |
| בקרת זהויות עריכת הנתון בוויקינתונים | 
* NLI: 987007428877305171
* BIBSYS: 63317
* BnF: cb140093868 (data)
* GND: 135115523
* ISNI: 0000 0000 7839 7088
* LCCN: n91125827
* MusicBrainz: 905a8f9b-03dc-4f47-b9bb-ecce7ea13ab1
* NKC: ola2002151822
* NLP: a0000001902323
* NTA: 093775156
* PIC: 19341
* RKD: 401126
* SNAC: w62530jg
* VIAF: 84964040
* WorldCat: lccn-n91125827

 |